KIRJALLINEN KYSYMYS E-1628/98

esittäjä(t): Amedeo Amadeo (NI) komissiolle

(27. toukokuuta 1998)

Aihe: XXVI Kilpailupolitiikkaa koskeva kertomus

Viite: "XXVI Kilpailupolitiikkaa koskeva kertomus (1996)" (SEK(97)0628 lopull.), (CES 1381/97).

Voiko komissio ryhtyä KIE-maiden ja Kyproksen suhteen toimenpiteisiin, joilla varmistetaan, että kaikki jäsenyyttä tavoittelevat maat noudattavat ennen unioniin liittymistä kilpailua ja valtion tukia koskevaa yhteisön politiikkaa?

Komission jäsenen Karel Van Miertinkomission puolesta antama vastaus

(15. heinäkuuta 1998)

Yhdeksän Keski- ja Itä-Euroopan maan (KIE-maan) kanssa tehtyyn Eurooppa-sopimukseen (Bulgaria, Tsekki, Viro, Unkari, Latvia, Liettua, Puola, Romania, Slovakia) ja kymmenennen KIE-maan Slovenian kanssa tehtyyn väliaikaiseen sopimukseen sisältyy kilpailusääntöjä, joita sovelletaan tapauksissa, jotka vaikuttavat yhteisön ja KIE-maiden väliseen kauppaan. Erityisesti seuraavat tapaukset katsotaan sopimusten moitteettoman toiminnan vastaisiksi menettelytavoiksi: (i) yritysten väliset sopimukset, joiden tavoitteena tai vaikutuksena on kilpailun rajoittaminen; (ii) yrityksen määräävän aseman väärinkäyttö ja (iii) kaikki julkinen tuki, joka vääristää tai uhkaa vääristää kilpailua. Näitä kilpailusääntöjä on tulkittava EY:n perustamissopimuksen 85, 86 ja 92 artiklan soveltamisesta johtuvien periaatteiden mukaisesti.

Assosiaationeuvosto on vahvistanut tarvittavat säännöt edellä mainittujen kilpailusääntöjen soveltamiseksi bulgarialaisiin, tsekkiläisiin, unkarilaisiin, puolalaisiin ja slovakialaisiin yrityksiin. Lainsäädäntömenettelyssä on tällä hetkellä käsiteltävänä muiden KIE-maita koskevien vastaavanlaisten sääntöjen antaminen. Näiden soveltamissääntöjen mukaan tapaukset käsittelee yhteisön osalta komissio soveltamalla yhteisön lainsäädäntöä ja kunkin KIE-maan osalta sen kansalliset kilpailuviranomaiset kyseisen maan lainsäädännön mukaisesti.

KIE-maiden kansallisten kilpailulakien on kuitenkin oltava yhteisön kilpailulainsäädännön mukaisia. Eurooppa-sopimuksissa määrätään, että keskeinen ennakkoedellytys KIE-maiden taloudelliselle integroitumiselle Euroopan yhteisöön on niiden voimassa olevan ja tulevaisuudessa säädettävän lainsäädännön lähentäminen yhteisön lainsäädännön kanssa. Kilpailusäännöt on nimenomaisesti mainittu lähentymistä edellyttävänä erityisalueena. Komissio seuraa ja tukee tiiviisti lainsäädännön lähentämisprosessin etenemistä, varsinkin erilaisten tekniseen apuun ja koulutukseen liittyvien toimenpiteiden avulla.

Assosiaationeuvosto on viimeistelemässä soveltamissääntöjen lopullista vahvistamista myös valtiontuen alalla. Näiden sääntöjen mukaan komissio tutkii voimassa olevien yhteisön valtiontukisääntöjen perusteella jäsenvaltioiden myöntämien valtiontukien soveltuvuuden. Kussakin KIE-maassa kansallisen valvontaviranomaisen tehtävänä on valvoa ja tutkia kaikkia kyseisessä maassa myönnettyjä valtiontukia samojen sääntöjen perusteella.

Yhteisö tai KIE-maat voivat toteuttaa aiheellisia toimenpiteitä kuultuaan assosiaationeuvostoa, jos ne katsovat tietyn menettelytavan olevan yhteensopimaton Eurooppa-sopimuksen kilpailusääntöjen kanssa ja jos kyseistä asiaa ei ole asianmukaisesti säännelty soveltamissäännöissä tai jos tällaisten sääntöjen puuttuessa kyseinen menettelytapa vaarantaa tai uhkaa vaarantaa merkittävästi toisen osapuolen etuja taikka aiheuttaa aineellista vahinkoa sen kotimaiselle teollisuudelle. Valtiontuen osalta tällaisista toimenpiteistä on päätettävä tullitariffeja ja kauppaa koskevassa yleissopimuksessa (GATT) vahvistettujen menettelyjen ja edellytysten mukaisesti.

Pöytäkirja Euroopan talousyhteisön ja Kyproksen tasavallan välisen assosiointisopimuksen toisen vaiheen täytäntöönpanon edellytyksistä ja yksityiskohtaisista säännöistä sekä sopimuksen tiettyjen määräysten mukauttamisesta(1) sisältää tärkeimmät kilpailusäännöt, joita sovelletaan yhteisön ja Kyproksen välisessä kaupassa. Ne kattavat yritysten väliset kilpailua rajoittavat sopimukset, yritysten määräävän aseman väärinkäytön ja kilpailua vääristävät valtiontuet. Näitä sääntöjä on tulkittava EY:n perustamissopimuksen 85, 86 ja 92 artiklassa vahvistettujen periaatteiden mukaisesti. Yksityiskohtaisia sääntöjä kilpailuperiaatteiden soveltamisesta Kyprokseen ei ole vielä vahvistettu. Jos Kyproksella sovelletaan kilpailun vastaisia käytäntöjä tai menettelytapoja, yhteisö voi toteuttaa aiheellisia toimenpiteitä kuultuaan assosiaationeuvostoa.

Pöytäkirja ei muodosta lähentymisvaatimusten osalta yhtä selvää oikeusperustaa kuin Eurooppa-sopimukset. Luxemburgissa 12. ja 13. joulukuuta 1997 kokoontuneen Eurooppa-neuvoston päätelmistä käy kuitenkin ilmi, että keskeinen ennakkoedellytys Kyproksen liittymiselle yhteisöön on sen kilpailulainsäädännön lähentäminen yhteisön kilpailulainsäädännön kanssa.

(1) EYVL L 393, 31.12.1987.